13.12.2017 klo 18:29
Ilmatieteen laitoksen tilastomalli heitti häränpyllyä valkean joulun suhteen. Meteorologin mukaan tilastopohjainen ennuste on epäluotettava.
Joulun valkeus on yhä hämärän peitossa.
Meteorologin mukaan ensimmäisiä järkeviä ennusteita voi edes miettiä vasta muutaman päivän kuluttua.
Lucian päivänä Suomessa on riittänyt lunta.
Ensin hyvät uutiset: Suomessa on valkea Lucian päivä.
- Koko maassa näyttää olevan tällä hetkellä lunta. Hankoniemen kärki ja Kotkarankki taitavat olla ilman, mutta Manner-Suomessa, Ilmatieteen laitoksen päivystävä meteorologi Antti Kokko sanoo.
Sitten epävarmat uutiset: sääennuste valkeasta joulusta on taas kerran muuttanut suuntaansa. Pyhiin on vielä lähes kaksi viikkoa, ja tilastoihin pohjautuvat tietokonemallit ovat epäluotettavia.
Tieteentekijät eivät tässä vaiheessa sano joulun lumitilanteesta yhtään mitään. Kokon mukaan ennusteita voi luonnehtia lähinnä kolikonheitoksi ennen kuin niihin saa lisättyä oikeaa tietoa Suomea lähestyvistä säärintamista.
Sinällään joulun säämallit kiinnostavat myös meteorologia.
- Tietysti itsekin katsoimme niitä. Oli kuvaavaa, että eilen oli vallalla luminen ja kylmä vaihtoehto, tänään tilanne on kääntynyt päälaelleen. Malli todella hakee itseään.
Maa on niin musta
Ilmatieteen laitos on koonnut verkkosivuilleen kattavat tilastot valkeista jouluista. Vuodesta 1981 alkavalla tilastointijaksolla etelärannikollakin vaikuttaa olevan lunta 6-8 jouluna kymmenestä, Kokko toteaa. Varsinais-Suomessa ja Turun saaristossa on lumetonta kerran kahdesta.
Kokko huomauttaa, että ilmaston lämpeneminen on saattanut jo iskeä joulun lumitilanteeseen. Sitä voi kuitenkin arvioida vasta jälkikäteen, kun uusin 10 vuoden vertailujakso valmistuu.
Viime vuosina etelässä ei ole ollut lunta. Lumen syvyys on ollut alle sentin kahtena vuonna peräkkäin. Kolme peräkkäistä mustaa joulua on sattunut vain kolmena kertana mittaushistorian aikana.
- Viime vuosina etelärannikolla on ollut lunta ainoastaan 2014. Tilastojen valossa ei voi siis ennustaa, Kokko sanoo.
Ilmastonmuutos tekee Etelä-Suomen jouluista lauhempia ja sateisempia. Se ei kuitenkaan tarkoita, että lumi katoaa etelästä kokonaan.
- Jos yksittäisiä juhlapyhiä katsoo, niiden välillä tulee edelleen olemaan vuosien välistä vaihtelua.
Lumesta ei ole varmuutta jouluna, joten siitä kannattaa nauttia nyt. Kokon mukaan Etelä- ja Länsi-Lapissa on laajoilla alueilla 20-30 senttiä tavanomaista paksummin lunta. Pienempiä runsaslumisia alueita on esimerkiksi maan itäosissa.
Joulusään ennustaminen on ollut vielä veikkailua. Kuvituskuva. VILLE RINNE